KÜLÖNLEGES MESEHŐSÖK

Sok modern mese szól arról, hogy a hős valamiben eltér a társaitól, családtagjaitól.

"A testvéreim persze piszkáltak, hogy más vagyok. Apám mindig azt mondta, ne törődjek velük."

Kapitány Máté: A legkisebb sárkány

"A sárkányok királya az irdatlan hegy legbelsejében lakott kilenc gyerekével. A királynak három feje volt, a gyerek sárkányoknak szintén, kivéve a legkisebbet, annak bizony már csak egy feje volt! Csúfolták is eleget ezt az egyfejű legkisebbet, akit éppen ezért Süsünek hívtak, meg talán azért is hívták Süsünek, mert egyéb másban is elütött a testvéreitől. Szelíd volt, mint a bárány, félénk volt, mint egy kecskegida, jámbor volt, mint egy kolduló barát. Amúgy persze külsőre pontosan olyan behemót nagy volt ő is, mint a többi sárkány! De csak külsőre! Belül meg, mint egy kisegér."

Csukás István: Süsü, a sárkány

"Remélem, ti sem bánkódtok a tükörképetek miatt. Szeplős a fületek? Világít az orrotok? Vagy a ti teknőtök is megrepedt? Ne is törődjetek vele! Ez csak azt jelenti, hogy ti is különlegesek vagytok."

Kasza Kriszta: Trivadar, a háromfülű nyúl

Kapitány Máté meséjében a főhőst a testvérei gúnyolják, de az apja elfogadja. Süsüt, Csukás István hősét az apja kitagadja, és az emberek fogadják be. Trivadart, a háromfülű nyulat a családja elfogadja, de az erdőlakók mindaddig gyanakodnak rá, amíg különösen éles hallásával meg nem menti az erdőt a tűztől.

Az ilyen mesék önmagunk elfogadásáról, az egyéniség fontosságáról és az elfogadó közösség szerepéről szólnak. A mesehősök akkor találják meg a boldogságot, amikor a környezetük elfogadja őket olyannak, amilyenek.

Szedjük össze a táblán és csoportosítsuk, mitől lehet különleges (a többségtől eltérő) valaki! Az itt látható példák folytathatóak.

IDENTITÁS

- nemzetiség, anyanyelv

- vallás, kulturális szokások

- nemi identitás

BELSŐ, NEM LÁTHATÓ

- kiemelkedő tehetség

- trauma okozta vagy vele született készségzavar (pl. dadogás, diszlexia stb.)

KÜLSŐ, LÁTHATÓ

- testalkat (nagyon magas, nagyon alacsony, nagyon sovány, nagyon kövér stb.)

- fizikai rendellenesség (pl. hiányzó vagy mozgásképtelen végtag, balesetből származó sérülés, nagy anyajegy stb.)

- öltözködés, frizura, tetoválás, piercing stb.

„Ilyen az ember. Egyedüli példány.

Nem élt belőle több és most sem él

s mint fán se nő egyforma-két levél,

a nagy időn se lesz hozzá hasonló.”

(Kosztolányi Dezső)

Mondjuk el, hogy a tudomány is bizonyítja: nincs két ugyanolyan ember (DNS, ujjlenyomat).

A hasonlóságok mentén azonban könnyebb közösséget alkotni (lásd a *Társas társaságok, közös közösségek* c. cikket).

Kis cetlikre mindenki írja fel, hogy szerinte benne mi a különleges. Ez lehet a külsejére vagy a belső tulajdonságaira, szokásaira, érdeklődési területére, identitására vonatkozó eltérés.

Ha valakinek nehézséget okoz, hogy kitaláljon valamit, kérjük meg a többieket, hogy adjanak neki ötleteket, mondják el, ők miért látják különlegesnek. Ne árulja el, hogy az ötletek közül melyiket választja.

A cetliket keverjük össze, majd mindenki húzzon egyet, és próbálja kitalálni, kinek a cetlijét húzta ki. Szóban gyorsan ellenőrizzük.

Készítsen mindenki négy képből álló, egyszerű (pálcikaemberes) képregényt, amelynek a cetlijén lévő ember a főhőse, és a különleges jellemzője miatt tud segíteni másokon (mint az éles hallású Trivadar az erdő lakóin)!

|  |  |  |  |
| --- | --- | --- | --- |
|  |  |  |  |

A képregények bemutatása után beszélgessünk arról, hogy milyen érzés volt a saját különlegességünket pozitív színben látni, kivel fordult már elő, hogy csúfolták vagy ő csúfolt mást.